Anno Domini millesimo quadringentesimo septimo, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro sanctissimo… *etc. ut in anno* 1406. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES]. 6.  In primis, cum felicis recordationis Benedictus Papa XII, *etc. ut anno* 1406, *n° 6*, *et in fine additur* : Contributionem sex millium modo et forma ac pro causis quibus anno praecedenti, personis Ordinis universi imponit praesens Capitulum generale. 7.  Ad requestam… *etc. ut in anno* 1406, *n° 8*. 8.  Pro defendendis libertatibus Ordinis… *etc. ut in anno* 1406, *n° 21* *et additur* : Nihilominus si per ipsius domini Pontigniaci disertam industriam possint ambae partes quoquomodo pacificari de praemissis controversiis absque figura iudicii, eidem per dictum generale Capitulum pax committitur reformanda. [DIFFINITIONES SPECIALES]. 9.  Abbatis de Bellavalle petitionem admittens generale Capitulum, qua requirit cum fratre Stephano de Grayaco monacho suo, qui quasi per novem hebdomadas apostatavit per saeculum vagabundus, super quo poenitentiam sibi iniunctam humiliter peregit, gratiose dispensari, ut hiis non obstantibus ad omnes actus Ordinis legitimos promoveri valeat, conceditur ut ad omnes gradus, status et honores Ordinis legitimos et pristinos admittatur, abbatiatu nihilominus secluso. 10.  Ad idem fiat pro fratre Ioanne de Vitreyo monacho monasterii de Caroloco, qui apostatavit per quindenam vel circiter, super quod poenitentiam sibi iniunctam humiliter peregit. 11.  Abbati Curiae Dei committitur per generale Capitulum, quatinus abbatem de Loco regio sibi associatum in ultimo elapso Capitulo ad habendum secum et mittendum Parisius unum scolarem cum expensis communibus, prout in diffinitione anno lapso facta plenius continetur, cum suis clausulis universis, coerceat et compellat. 12.  Ad idem conceditur abbati Cariloci ut coerceat abbatem Altaeripae. 13.  Ad idem conceditur abbati Bellaevallis ut coerceat coabbatem suum de Lococrescenti. 14.  Ut promoveatur ad omnes status, et honores Ordinis, seclusa dignitate abbatiali, frater Henricus de Metis olim monachus Cistercii, dispensatur per generale Capitulum, non obstante apostasia quam incurrit per quinquennium ad saeculum discurrens vagabundus. 15.  Ad idem conceditur fratri Theobaldo de Lingonis monacho Theoloci, qui apostatavit ab Ordine fere per biennium, regulari habitu dimisso. 16.  Cum alias per generale Capitulum dispensatum extiterit cum fratre Ioanne de Romeromonte, monacho de Bethania, ut non obstante quod suspensus fuerit ab abbate suo de latrocinio nec convictus, propter quod extitit incarceratus, deinde ruperit carceres, et apostataverit ab Ordine per decem dies vel quasi, de et pro quibus poenitentiam condignam peregit, ad omnes status, gradus et honores legitimos restitueretur citra tamen abbatiatum, dictam gratiam, suis meritis exigentibus, amplians idem Capitulum, etiam ad abbatialem dignitatem admittit decernit, si casus se offert et merita suffragentur. 17.  De Prulliaco, de Valle lucenti et de Buzeyo monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris remedia omnes personas Ordinis utriusque sexus quas repererint monasterio Pontigniaci vel personis ipsius teneri vel efficaciter obligatas esse per litteras vel alia legitima documenta, coerceant ad satisfactionem plenariam viriliter et compellant. 18.  Ad idem fiat pro monasterio Claraevallis, et ponantur iudices domini de Pontigniaco, s. th. pr., et de Morimundo ac de Regalimonte, s. th. pr., et de Crista monasteriorum abbates. 19.  Ad idem fiat pro monasterio Morimundi, et sint iudices de Claravalle, s. th. pr., et de Crista monasteriorum abbates. 20.  De emendatione morum fratris Iacobi de Auzevilla, monachi monasterii de Insula Barrensi, generali Capitulo per abbatem Clarifontis relata, idem Capitulum generale certificatum praedicto fratri Iacobo indulget, ut non obstante quod a quatuor annis citra, quadam animi levitate motus sine licentia extra monasterii metas semel cum habitu pernoctaverit, et consortium tunc intraverit quorumdam suorum sociorum et aliorum scolarium dissolutorum, ad omnes actus Ordinis legitimos promoveri valeat et assumi etiam abbatiatum. 21.  Si abbati Fontis Danielis, s. th. pr., et cellerario Sancti Bernardi Parisiensis vel eorum alteri alterum non expectante, constiterit abbatissam de Fonte Guerardi teneri fratri Guillelmo Memient, monacho de Voto, suo confessori in aliqua pecuniae summa pro suis salariis, mutuo et aliis expensis pro ipsa factis per dictum suum confessorem, et ad suam requestam, suadente iustitia coerceant et viriliter compellant ad satisfactionem plenariam de praemissis. 22.  Similiter eisdem committitur pro fratre Guillelmo Fanavoris, confessore dicti monasterii monialium, et compellant dictam abbatissam ad plenariam satisfactionem. 23.  Reformationem monasterii de Fontanis albis, in quo regulares observantiae, prout generalis Capituli pervenit ad aures, pene penitus ruinantur, de Savigniaco et de Fonte Danielis, s. th. pr., monasteriorum abbatibus committit idem Capitulum cum omnimoda ipsius Capituli potestate et clausulis opportunis et rationabilibus, tam in capite quam in membris, requisitis. 24.  Si repererit abbas de Crista per legitima documenta vel alias abbatem Belliloci teneri vel efficaciter obligari fratri Ioiffredo, quondam monasterii de Belloloco abbati, in certa pecuniae summa, tam ratione pensionis sibi per patrem abbatem assignatae quam certarum aliarum causarum, ad satisfactionem plenariam per censuram Ordinis coerceat et compellat. 25.  Abbatis et conventus Vallis crescentis petitionem admittens generale Capitulum, sibi dari licentiam tradendi in emphiteosim perpetuam et ad censum annuum quasdam possessiones modici caloris ad dictum monasterium spectantes, quae forent aliis fructuosae, abbati Bonae vallis, ut de praemissis veritate comperta det eis licentiam et faciat quod rationis fuerit in praemissis. 26.  Cum alias per generale Capitulum facta fuerit quaedam diffinitio et anno 1396 confirmata, dictum generale Capitulum ratificat et confirmat in modum qui sequitur : et est talis : Abusum horribilem… *etc. ut in anno* 1401, *n° 9* *usque*  Resideant vel existant . *Deinde additur* : Quam diffinitionem publicari generaliter per partes et provincias ordinat, praecipit praedictum generale Capitulum pariter et iniungit in virtute sanctae obedientiae, et ad hoc faciendum specialiter deputat abbates infrascriptos, videlicet abbatem Savigniaci per totam Normanniam, Britanniam et partes adiacentes ; abbates autem de Grandisilva et de Gimundo per totam linguam occitanam, delinquentes corrigant et viriliter rebelles citent ad proximum Capitulum generale. 27.  Committitur abbati de Curia Dei per generale Capitulum quatinus, informatione praehabita, si transactiones, conventiones et pacta factae et facta inter abbatem et conventum de Pratea, et nobilem virum dominum Galeherum militem, dominum de Passato, cedent ad dicti monasterii de Pratea utilitatem et commodum, ipsas auctoritate Capituli generalis, si et in quantum de iure procedunt, ratificet et confirmet, nam super hoc suam conscientiam onerat Capitulum memoratum. 